**Diecézna škola Viery III 1**

**7. téma: Verím vo vzkriesenie tela a v život večný**

**Úvod** 2

**3**Katolícka viera vo vzkriesenie tela a v život večný sa zakladá na pravdách, ktoré Boh ľuďom zjavoval postupne počas dejín a ktoré Boží Syn, Ježiš Kristus svojimi výrokmi a skutkami potvrdil a zavŕšil. Podľa svedectva apoštolov Ježiš nielenže sám vstal z mŕtvych, ako to predpovedal, ale to isté prisľúbil aj tým, ktorí v neho uveria:

*„Ja som vzkriesenie a život. Kto verí vo mňa, bude žiť, aj keď umrie.“* (*Jn* 11, 25)

*„Lebo vôľa môjho Otca je, aby každý, kto vidí Syna a verí v neho, mal večný život; a ja ho vzkriesim v posledný deň.“* (*Jn* 6, 40)

**4**Preto „pevne veríme a pevne dúfame, že ako Kristus naozaj vstal z mŕtvych a žije naveky, aj spravodliví budú po svojej smrti naveky žiť so vzkrieseným Kristom a že on ich vzkriesi v posledný deň. Naše vzkriesenie bude, takisto ako jeho vzkriesenie, dielom Najsvätejšej Trojice.“(*KKC* 989)

**1. Eschatológia5**

 V siedmej a poslednej téme, tretieho ročníka DŠV sa teda budeme zaoberať **zjavenými skutočnosťami ohľadom vzkriesenia ľudského tela a večného života**.

Vzkriesením mŕtvych a následným plnohodnotným životom ľudí vo večnosti sa zaoberá teologická disciplína zvaná **Eschatológia**. Katolícka eschatológia podáva teologickú náuku, ktorá pojednáva **o zavŕšení dejín spásy**, čiže **o posledných veciach, týkajúcich sa človeka a sveta**. Keďže sa jedná o katolícku náuku, je zrejme že sa zmienenými skutočnosťami bude zaoberať **vo svetle Božieho zjavenia a s cieľom usmerniť človeka na jeho posledný cieľ** – nadprirodzený večný život v spoločenstve Najsvätejšej Trojice.

 **6Eschatológiu delíme na dve časti**:

 1. Eschatológia jednotlivca

Zaoberá sa poslednými skutočnosťami **každého** **jednotlivého človeka** (smrť, osobitný súd, údel duše v okamihu smrti, raj, peklo, očistec).

 2. Eschatológia celého ľudstva

Zaoberá sa poslednými udalosťami a skutočnosťami **celého ľudstva a stvorenia** (druhý Kristov príchod, vzkriesenie mŕtvych, posledný súd, koniec sveta a jeho obnovenie, nastúpenie stavu, ktorý bude trvať celú večnosť).

Článku viery: „**Verím vo vzkriesenie tela a v život večný**“, ktorý je obsahom našej témy, sa venuje Eschatológia celého ľudstva, preto sa touto častou Eschatológie budeme zaoberať podrobnejšie.Najskôr si však aspoň stručne zhrnieme, čo sa podľa Katolíckeho učenia deje s každým človekom po jeho prirodzenej smrti.

**7Bez smrti niet vzkriesenia**

Z teologického hľadiska je človek bytosť, zložená z tela a duše a od svojho stvorenia je zameraná na svoj nadprirodzený cieľ – večný život v raji. V tomto duchu má teda aj žiť.

**Duša** človeka má duchovnú podstatu a bola stvorená Bohom ako nesmrteľná. **Boh stvoril každému človeku jedinečnú dušu** a urobil ju identickou formou konkrétneho tela, preto napr. reinkarnácia (prevteľovanie duše) nie je možná. **Duša človeka je oživujúcim princípom ľudského tela[[1]](#footnote-1)** a po smrti tela **ostáva jediným nositeľom identity i vedomia konkrétneho človeka**. Takže človek, ktorý žil na Zemi a raz vstane z mŕtvych, je vďaka tejto nesmrteľnej duši jeden a ten istý[[2]](#footnote-2), a ak tu na Zemi, počas života konal dobré alebo zlé skutky, bude raz po vzkriesení tela za tieto svoje skutky skutočne Bohom súdený a adekvátne pozitívne, či negatívne odmenený.[[3]](#footnote-3)

**8Nesmrteľná duša človeka v okamihu smrti**, čiže hneď po oddelení od tela predstupuje pred **osobitný súd**, kde spoznáva svoj pozemský život v celistvosti. **Po smrti tela je už totiž pozemský život človeka dovŕšený a teda je už možné ho posúdiť v celistvosti** vo vzťahu k Bohu, či bol dobrý, zlý alebo priemerný. Už pri tomto osobitnom súde človek prijíma od Boha rozhodnutie o svojom večnom údele. Učenie Cirkvi o osobitnom súde vychádza z dogmy, že duše zomrelých idú ihneď po smrti do neba, do očistca alebo do pekla, ako nám to dosvedčuje Sväté písmo, v ktorom napr. Ježiš hovorí kajúcemu lotrovi na kríži: *„Dnes budeš so mnou v raji…“* (*Lk* 23, 43), takže bez ohľadu na to, kde sa mŕtve telo nachádza, duša už smeruje pred osobitný súd.[[4]](#footnote-4)

Potom duša môže prežívať **večnú blaženosť** pri Bohu (nebo) alebo **večné odlúčenie od Boha** (peklo - zatratenie) – život bez zmyslu života. Do dočasného **očistca** duša smeruje, ak sa ešte potrebuje vysporiadať s prílišnou naviazanosťou na svetské veci, ľudí a pominuteľné radosti. Večnú blaženosť alebo večné zatratenie bude môcť človek prežívať naplno až po vzkriesení tela a po **poslednom súde**.[[5]](#footnote-5)

**9Vzkriesenie tela**

Apoštolské vyznanie viery hovorí o Kristovi, že: „... vystúpil na nebesia, sedí po pravici Boha Otca všemohúceho. **Odtiaľ príde súdiť živých i mŕtvych**“. **Cieľom tohto druhého príchodu Ježiša Krista bude teda vzkriesenie mŕtvych a spravodlivá odmena všetkých ľudí**. Preto veriaci majú byť pri druhom Pánovom príchode „bez úhony”. Pán Ježiš svoj druhý príchod (parúziu) na konci sveta niekoľkokrát predpovedal:

*„Lebo Syn človeka príde v sláve svojho Otca so svojimi anjelmi a vtedy odplatí kaž­dému podľa jeho skutkov.”* (*Mt* 16, 27)

*„Ľudia sa budú v deň súdu zodpovedať z každého daromného slova, ktoré vyslovia.“* (*Mt* 12, 36)

*„Všetky kmene zeme budú nariekať a uvidia Syna človeka prichádzať na nebeských oblakoch s mocou a veľkou slávou. On pošle svojich anjelov za mohutného zvuku poľnice a zhromaždia jeho vyvolených zo štyroch strán sveta, od jedného kraja neba až po druhý.* (*Mt* 24, 29-31)

**10Čas a Parúzia[[6]](#footnote-6)**

Podľa Nového Zákona, **druhý Kristov príchod** (spojený so vzkriesením mŕtvych), **bude odlišný od prvého Kristovho príchodu**.[[7]](#footnote-7) Nastane **v „*posledný deň*“** **pozemskej histórie** **ľudí[[8]](#footnote-8)** a **bude to udalosť, ktorá historicky zavŕši a uzavrie dejiny sveta.[[9]](#footnote-9)** Dokonalý súd nad svetom totiž podobne, ako nad životom človeka, môže nastať až vtedy, keď budú dejiny sveta zavŕšené, hotové, keď už nebude možnosti na nápravu, ale ani k zhoršeniu stavu sveta.[[10]](#footnote-10)

**Vzkriesením Ježiša Krista** Boh už predstavil svoje rozhodnutie o budúcnosti ľudstva, v ktorej smrť nebude mať nad ľuďmi žiadnu moc. **Pri poslednom súde**, keď Kristus príde v sláve súdiť živých i mŕtvych, sa uskutoční zavŕšenie tohto jeho rozhodnutia. **11Vtedy bude smrť definitívne porazená, ako posledný nepriateľ stvorenia**.[[11]](#footnote-11) Totiž, keď už všetci ľudia zomrú, smrť už nebude mať nad kým vládnuť a keď napokon Boh všetkých ľudí vzkriesi pre večný život[[12]](#footnote-12), smrť ako taká, prestane existovať, stane sa z nej len pojem, pripomínajúci trpkú minulosť v dejinách ľudstva.

**12Vzkriesenie a čas**

V súvislosti s udalosťou vzkriesenia vznikli v minulosti medzi teológmi viaceré pochybné teórie, ktoré sú biblickému chápaniu vzkriesenia mŕtvych v *posledný deň,* cudzie.

K takýmto teóriám patrí napr.:

**13Atemporalismus** (bezčasovosť)**:**

 Zástancovia tejto teórie tvrdia, že **pre človeka hneď po smrti, čas prestáva celkom existovať.**[[13]](#footnote-13) Takéto učenie však odporuje zjavenej náuke o „očistci“ aj náuke o očakávaní vzkriesenia tela. Výsledkom očistcového očisťovania je predsa zmena a tá so sebou nesie následnosť a **následnosť tvorí** **podstatu času**. Podobne nemožno považovať za pravé, telo, ktoré by bolo zbavené akejkoľvek časovosti, nakoľko aj Ježišovo vzkriesené telo využívalo istú formu stvoreného času, hoci mu už „otrocky“ nepodliehalo.[[14]](#footnote-14)

 **14Zmŕtvychvstanie v smrti:**

 Iná mylná teória hovorí, že **zmŕtvychvstanie nastane pre každého človeka v momente jeho smrti.**[[15]](#footnote-15) Pastoračne je veľmi nevhodné používať v príhovoroch tvrdenia typu: „Kým my pochovávame mŕtve telo, náš zosnulý je už vzkriesený...“. **15Zmŕtvychvstanie sa v Novom Zákone nikdy nespája so samotným momentom smrti**, naopak, **s**poločenstvo s Kristom v raji, áno: „*Veru, hovorím ti: Dnes budeš so mnou v raji*“. (*Lk* 23, 43) **Tu však ide evidentne o spoločenstvo duše** **s Kristom v raji**, nakoľko telo spomínaného lotra v ten deň ešte stále viselo na kríži alebo spočívalo v hrobe.[[16]](#footnote-16)

 Po takomto spoločenstve túžil aj sv. Pavol, keď v liste Filipanom napísal:

*„... túžim zomrieť a byť s Kristom, a to by bolo oveľa lepšie, ale zostať v tele je zasa potrebnejšie pre vás.“* (*Flp* 1, 21 – 24)

**O vzkriesení** tela však Pavol hovorí až v tretej kapitole toho istého listu:

„*On mocou, ktorou si môže podmaniť všetko, pretvorí naše úbohé telo, aby sa stalo podobným jeho oslávenému telu.“* (*Flp* 3, 21)

 **16Kolektívne vzkriesenie:**

 V dejinách sa vyskytla aj teória akéhosi **kolektívneho vzkriesenia mimo čas.**

Tá je však tiež cudzia biblickému ponímaniu vzkriesenia, ktoré je vždy chápané ako individuálne a vyhradené pre posledný deň na konci časov:

*„Veď ako všetci umierajú v Adamovi, tak zasa všetci ožijú v Kristovi. Ale každý v poradí, aké mu patrí: prvotinou je Kristus; potom, pri jeho príchode, tí, čo patria Kristovi. A potom bude koniec.“*(*1Kor* 15, 22-27; *Dt* 31, 29)

 **17**Na základe spomenutých skutočností, ako aj na základe náuky sv. Pavla o budúcom vzkriesení veriacich v prvom liste Solúnčanom, sa dá predpokladať, že **čas, ako taký, po smrti tela neprestane existovať**, iba stratí svoj typický pozemský charakter, či zmysel:

*„My, čo žijeme a zostaneme až do Pánovho príchodu, nepredídeme tých, čo zosnuli. Lebo na povel, na hlas archanjela a zvuk Božej poľnice sám Pán zostúpi z neba a tí, čo umreli v Kristovi, vstanú prví. Potom my, čo žijeme a zostaneme, budeme spolu s nimi v oblakoch uchvátení do vzduchu v ústrety Pánovi, a tak budeme navždy s Pánom.“*

(*1Sol* 4, 13-18)

**18Vzkriesenie mŕtvych**

Podľa slov samého Krista a následného svedectva jeho apoštolov, Ježiš nielenže vstal z mŕtvych, ale on sám je „*vzkriesenie a život*“ a svojím zmŕtvychvstaním a prísľubom nášho zmŕtvychvstania sa stal živou nádejou budúceho vzkriesenia všetkých ľudí.[[17]](#footnote-17) Preto kresťania počnúc od apoštolov až po dnes, vo svojom vyznávaní viery vyznávajú nie len vieru v Ježišovo zmŕtvychvstanie *podľa Písem*, ale s vierou očakávajú aj vzkriesenie mŕtvych a život budúceho veku.[[18]](#footnote-18)

**19Vzkriesenie tela v prameňoch viery**

 Už v **Starom Zákone** badať progresívny vývoj viery vo vzkriesenie mŕtvych. Proroci **Ozeáš a Ezechiel** **používali obraz vzkriesenia len ako analógiu k vyslobodeniu Izraelského ľudu z hriechov a zo zajatia:**

 *„Vyslobodím ich z moci podsvetia, od smrti ich vykúpim. Kde je tvoj mor, smrť, kde tvoja nákaza, podsvetie? Súcit sa schová pred mojím zrakom.“*(*Oz* 13, 14)

Oživenie kostí z **Ezechielovho** videnia predstavuje oživenie Izraelského národa, ktorý v zajatí už akoby celkom odumrel a stratil nádej, že ešte vôbec bude niekedy národom.[[19]](#footnote-19)

 **20**Archanjel Michal v**Danielovom proroctve** predpovedá už nie len vzkriesenie spravodlivých, ale aj bez­božných a zreteľne tu hovorí o zmŕtvychvstaní tiel:

 *„A mnohí z tých, čo spia v prachu zeme, sa zobudia; niektorí na večný život, iní na hanbu a večnú potupu.“*  (*Dan* 12, 2)

 Podobne aj druhá **kniha Makabejcov** svedčí o prítomnosti viery starozákonného ľudu vo vzkriesenie mŕtvych, keď **opisuje vyznania siedmych hebrejských bratov, mučených pre vieru[[20]](#footnote-20):**

 *"Ty zlostník, odstraňuješ nás síce z časného života, ale Pán vesmíru, pre ktorého zákony zomierame vzkriesi nás pre večný život."* (*2Mak* 7, 9)

 *"Pod ľudským násilím spokojne zomiera ten, komu Boh vlieva nádej, že ho opäť vzkriesi.“* (*2Mak* 7, 14)

 **21V Novom Zákone sám** Ježiš vyvracia popieranie zmŕtvychvstania u Saducejov:

*„Mýlite sa, lebo nepoznáte Písmo ani Božiu moc. Pri vzkriesení sa ľudia neženia, ani nevydávajú, ale sú ako anjeli v nebi.”*(*Mt* 22, 29-30)

 Ježiš potvrdzuje aj predpoklady starozákonnej viery a učí, že vzkriesení budú nie len spravodlivých, ale **aj bezbožní[[21]](#footnote-21)**:

*„A vyjdú: tí, čo robili dobre, budú vzkriesení pre život a tí, čo páchali zlo, budú vzkriesení na odsúdenie.”*(Jn 5, 29)

 **22**Tým, čo v neho uveria, Ježiš výslovne sľubuje život po smrti:

  *„Ja som vzkriesenie a život. „Kto verí vo mňa, bude žiť, aj keď umrie.“* (*Jn* 11, 25)

 **Pre sv. Pavla** je Ježišovo vzkriesenie príčinou i modelom nášho budúceho vzkriesenia:

 „*Veď ako všetci umierajú v Adamovi, tak zasa všetci ožijú v Kristovi.*“**(***1Kor* 15, 20-22)

 *„A keď vo vás prebýva Duch toho, ktorý vzkriesil Ježiša z mŕtvych, potom**ten, čo vzkriesil z mŕtvych Krista, oživí aj vaše smrteľné telá skrze svojho Ducha, ktorý prebýva vo vás.“* (*Rim* 8, 11)

 Podobne aj mnohí **Cirkevný otcovia** (Justín, Atenagoras di Atene, Tertullián, Origenes, Gregor Nissenský) obhajovali učenie Cirkvi o zmŕtvychvstaní, proti rôznym bludárom.

**23Rozumové argumenty vzkriesenia mŕtvych**

 **Prirodzený rozum nemôže predložiť žiaden presvedčivý dôkaz** o skutočnosti vzkriesenia, pretože **ide o skutočnosť nadprirodzenú.** Skutočnosť vzkriesenia sa prijíma iba nadprirodzenou vierou.[[22]](#footnote-22) Vierou v Ježišove slová o vzkriesení a v slová apoštolov, ktorí sa stali svedkami už vzkrieseného Krista.

**24a)** **Prirodzený rozum** môže dokázať iba priliehavosť skutočnosti vzkriesenia a to z dvoch

dôvodov:

1. **Z prirodzenej jednoty tela a duše[[23]](#footnote-23)**

 Ak má duša človeka žiť večné a byť dokonale šťastná, nebolo by pre ňu prirodzené, keby žila večne bez tela, ktoré k nej prirodzene patrí.

2. **Z idei spravodlivej odmeny**

 **Dobré alebo zlé skutky konalo aj telo**, nie len duša, preto, prežívanie večnej blaženosti alebo zatratenia si zaslúži aj telo, nie len duša.

**25b)** **Rozum** **osvietený vierou**, má pre svoje presvedčenie o existencii zmŕtvychvstania ďalšie tri motívy:

1. **Dokonalosť Kristom uskutočneného vykúpenia**

 Nakoľko Kristus **prišiel na svet vykúpiť človeka**, nie len jeho dušu.[[24]](#footnote-24)

2. **Rovnakú prirodzenosť členov mystického tela - Cirkvi s Kristom, jeho Hlavou**

 Kristus totiž vzal na seba ľudskú prirodzenosť, nie inú. Tak sa nám – ľuďom stal podobným vo všetkom, okrem hriechu. Preto ak On, ako skutočný človek zomrel a vstal z mŕtvych, tak aj my raz vstaneme. **Boh totiž neumiera a preto ani nevstáva z mŕtvych**. Ale ak Ježiš umrel a vstal z mŕtvych, tak iba ako človek.

**26**3. **Posvätenie ľudského tela cez sviatosti, zvlášť skrze Eucharistiu[[25]](#footnote-25)**

 Ježiš v Kafarnaume vyhlásil:

 „*Kto je moje telo a pije moju krv, má večný život a ja ho vzkriesim v posledný deň.* *Lebo moje telo je pravý pokrm a moja krv je pravý nápoj.“* (*Jn* 6, 54-55)

 **Eucharistia teda nie je iba pamiatka na Pánovu večeru, ani iba symbol spoločenstva s ním**, **je to živý Kristus**, ktorý sa skutočne spája s prijímajúcim a dáva mu záloh večného života:

 *Kto je moje telo a pije moju krv, ostáva vo mne a ja v ňom. Ako mňa poslal živý Otec a ja žijem z Otca, aj ten, čo mňa je, bude žiť zo mňa.* (*Jn* 6, 56-57)

**27Identita a vlastnosti vzkrieseného tela**

IV. Lateránsky koncil (r. 1215) učí, že:

 **Mŕtvi vstanú s číselne tým istým telom, ktoré nosili tu na zemi.** *(De fide)*[[26]](#footnote-26)

**Sväté Písmo nepriamo svedčí** o identite toho istého tela, ktoré mal človek tu na zemi, už samotným pojmom **„vzkriesenie” - „zmŕtvychvstanie”. Zmŕtvychvstanie je totiž možné len vtedy, ak to isté telo, ktoré zomiera a rozpadne sa, znova ožije**. V opačnom prípade by sa jednalo nie o vzkriesenie, ale o stvorenie nového človeka.[[27]](#footnote-27)

 **28**Sv. Pavol hovorí: „...*Lebo keď zaznie posledný zvuk poľnice, mŕtvi budú vzkriesení neporušiteľní a my sa premeníme. Veď toto porušiteľné si musí obliecť neporušiteľnosť a (toto) smrteľné si musí obliecť nesmrteľnosť.*“ (*1Kor* 15, 51-53)

 Sv. Pavol si tu nepletie zmŕtvychvstanie tela s akýmsi „spiritualizmom“ - zduchovnením tela.[[28]](#footnote-28) Vzkriesené telo bude to isté, ale nie také isté, lebo bude premenené - obnovené podľa vzoru vzkrieseného Krista:

*„Pozrite na moje ruky a nohy, že som to ja! Dotknite sa ma a presvedčte sa! Veď duch nemá mäso a kosti a vidíte, že ja mám*.“ (*Lk* 24, 39)

 **29U blažených bude vzkriesené telo aj oslávené, zbavené všetkých telesných nedokonalostí,** aby bolo pripodobnené Ježišovmu vzkriesenému telu, ktoré sa po vzkriesení už nevrátilo späť k pozemskému, smrteľnému životu, ale žije životom osláveným, večným[[29]](#footnote-29):

*„On mocou, ktorou si môže podmaniť všetko, pretvorí naše úbohé telo, aby sa stalo podobným jeho oslávenému telu.”* (*Flp* 3, 21)

 **30**Podľa učenia sv. Tomáša Akvinského, vzkriesené telo človeka bude **to isté, ale už nie také isté. Bude prirodzene dokonalé** **a bude mu znova darovaná nesmrteľnosť**, keďže vykúpená a očistená duša bude v dokonalej harmónii s Bohom a vzkriesené telo sa dokonale prispôsobí svojej forme – duši.[[30]](#footnote-30)

 Podľa všeobecného učenia teológov (*sententia comunne*) **vzkriesené telo vstane v úplnej integrite (celistvosti) a bude zbavené akejkoľvek zdeformovanosti, znetvo­rení, zmrzačení a nedostatkov.[[31]](#footnote-31)**

 **31Telá bezbožných tiež vstanú pre nepominuteľnosť a nesmrteľnosť, ale nebudú oslávené**, čiže nebudú zbavené schopnosti trpieť. Je nevyhnutné, aby aj telá bezbožných vstali pre večný život, lebo nepominuteľnosť a nesmrteľnosť sú nenahraditeľné **predpoklady pre večný trest neosláveného tela v pekle.**

**Nebo – podstata a vlastnosti**

 **32Nebo je miesto a stav úplnej nadprirodzenej blaženosti, ktorá spočíva v bezprostrednom videní Boha, s čím je spojená dokonalá láska k Bohu**.

 Kým o očistci hovoríme **ako o dočasnom stave očisťovania duše človeka**, o nebi musíme uvažovať aj ako o mieste, lebo sa v ňom ráta aj so vzkrieseným telom. Katolícka cirkev verí, že s osláveným telom sú v nebi prítomní minimálne Pán Ježiš a Panna Mária.

 **33Prvým človekom, ktorý začal nebeskú blaženosť prežívať aj telesne je Ježiš Kristus.** On, svojím telesným nanebovstúpením, vrátil nebu znova jeho priestorový charakter, ktorý sa odchodom prvých ľudí z raja vytratil. O tom kam ide, Ježiš apoštolom hovoril:

 „*V dome môjho Otca je mnoho príbytkov. Keby to tak nebolo bol by som vám povedal, že vám* ***idem pripraviť miesto****?!* ***Keď odídem a pripravím vám miesto****, zasa prídem a vezmem vás k sebe, aby ste aj vy boli tam, kde som ja*.“ (*Jn* 14, 3)

 Podobne, po vzkriesení hovorí aj Márii Magdaléne:

 *„****Už ma nedrž, veď som ešte nevystúpil k Otcovi****; ale choď k mojim bratom a povedz im: Vystupujem k môjmu Otcovi a vášmu Otcovi, k môjmu Bohu a vášmu Bohu.“* (*Jn* 20, 17)

 **34**Zaoberať sa hlbšie tajomstvom zmŕtvychvstania a večným životom, by sa možno niekomu mohlo zdať príliš trúfalé..., **akoby „drzé nazeranie do Božej obývačky**“ alebo niečo, ako snaha pozerať sa do slnka, čo nám môže len uškodiť... Mnohí dokonca používajú slová sv. Pavla: „*Ani oko nevidelo, ani ucho nepočulo, ani do ľudského srdca nevystúpilo, čo Boh pripravil tým, ktorí ho milujú.*“ (1Kor 2, 9), na to, aby odradili „zvedavcov“ od hlbšieho zaoberania sa zjavenými pravdami ohľadom vzkriesenia mŕtvych a večného života. Pravdou však je, že **sám sv. Pavol pozíva všetkých, ktorí uverili Božiemu zjaveniu, aby skúmali Božie hlbiny, lebo sme od Ježiša neprijali ducha sveta, ale Ducha, ktorý je z Boha**, ktorý nám pripomína a odkrýva všetko, o čom nás učil Ježiš. Preto každému, kto v tejto veci cituje sv. Pavla možno len odporúčať, aby citoval jeho slová v celistvosti a nedával tak jeho slovám opačný význam:

 **35***“Ani oko nevidelo, ani ucho nepočulo, ani do ľudského srdca nevystúpilo, čo Boh pripravil tým, ktorí ho milujú.* *Ale nám to Boh zjavil skrze Ducha, lebo Duch skúma všetko, aj Božie hlbiny. Veď kto z ľudí vie, čo je v človeku, ak nie duch človeka, ktorý je v ňom?* ***Tak ani čo je v Bohu, nepozná nik, iba Boží Duch.******A my sme nedostali ducha sveta, ale Ducha, ktorý je z Boha****, aby sme vedeli, čo nám Boh daroval. ”*(1Kor 2, 9-10)

 **36**Pán Ježiš sám učil apoštolov, že večný život spočíva v hlbokom poznávaní Boha a jeho večného Syna:

*“****A večný život je v tom, aby poznali teba, jediného pravého Boha, a toho, ktorého si poslal.”* (***Jn* 17, 3)

 Z večného poznávania Božej dobroty potom plynie pre človeka prežívanie večnej radosti a večnej lásky.

**Prežívanie nebeskej blaženosti**

 **37** *„Bože, aké vzácne je tvoje milosrdenstvo! Ľudia sa utiekajú do tône tvojich krídel. Opájajú sa blahobytom tvojho domu a pijú z potoka tvojich rozkoší. Veď u teba je zdroj života a v tvojom svetle uvidíme svetlo.“* (*Ž* 36, 8-9)

Tieto žalmové verše opisným spôsobom poukazujú na to, že v nebi sa k **podstatnej nebeskej blaženosti,** ktorá pramení v bezprostrednom nazeraní na Boha, pridružuje aj prežívanie **akcidentálnej blaženosti**, ktorá vychádza z prirodzeného poznania a lásky k stvoreným dobrám.

**38**Pri akcidentálnej blaženosti ide o prežívanie harmónie so všetkými stvorenými dobrami.

Blažení (svätí v nebi) dosiahnu akcidentálnu blaženosť na základe osobného spoločenstva s Kristom (čo do ľudskej prirodzenosti), s Božou Matkou, s anjelmi a svätými, so svojimi príbuznými a priateľmi z času prežitého na zemi a tiež z dokonalého poznania všetkých Božích diel. Aj samotné zjednotenie duše so vzkrieseným telom spôsobí ľudskej osobe akcidentálnu blaženosť.

 **Zatratení,** ktorých duša sa spojí s ich vzkrieseným, avšak neosláveným telom, budú namiesto večnej blaženosti prežívať večné odlúčenie od Boha s tým spojené **večné duchovné, psychické i telesné utrpenie**.[[32]](#footnote-32)

**Vlastnosti neba**

**39Večnosť:**

**Nebeská blaženosť trvá cez celú večnosť.** *(De fide)*

 Na základe Ježišových slov o „osobitnom“[[33]](#footnote-33) a o poslednom súde[[34]](#footnote-34), pápež Benedikt XII v konštitúcii *Benedictus Deus* vyhlásil,že **blažené nazeranie na Boha a užívanie si jeho Božskej dobroty bude pre blažených trvať bez prerušenia a bez konca, až do posledného súdu a potom cez celú večnosť**.[[35]](#footnote-35)

 Túto skutočnosť Ježiš prirovnáva k nezničiteľnému a nestratiteľnému pokladu, uloženému v nebi: *“V nebi si zhromažďujte poklady; tam ich neničí ani moľ, ani hrdza.”* (*Mt* 6, 20)

 Sv. Augustín **zdôvodňuje toto večné prežívanie neba z pojmu *dokonalej blaženosti***: „Ako možno hovoriť o pravej blaženosti, keby chýbala nádej na jej večné trvanie?”

Vychádza z toho, že vôľa blaženého človeka ostáva kvôli veľmi úzkemu spojeniu s Bohom v láske, natoľko utvrdená v dobre, že je pre ňu morálne nemožné, aby sa oddelila od Boha spáchaním nejakého hriechu. (Ide tu o morálnu nemožnosť zhrešiť, nie o prinútenie nehrešiť.)

**40Nerovnosť:**

 O rozdeľovaní večnej odmeny podľa skutkov učil apoštolov sám Ježiš: *„Lebo Syn človeka príde v sláve svojho Otca so svojimi anjelmi a vtedy odplatí každému podľa jeho skutkov.”* (*Mt* 16, 27)

 **Stupeň nebeskej blaženosti u jednotlivých blažených je teda zrejme odlišný, a to podľa stupňa ich zásluh.[[36]](#footnote-36)** *(De fide)*

 Sv. Augustín hovorí, že v nebi, medzi blaženými**, kvôli nerovnosti stupňa ich blaženosti nevznikne žiadna závisť, pretože vo všetkých bude vládnuť jednota lásky**.

 (Podobne ako keď sú napr. váza a pohár ponorené v jednej veľkej nádrži, ktorá je celá naplnená vodou... Obe nádoby budú celkom naplnené vodou, ale každá z nich bude plná len natoľko, nakoľko môže, nakoľko je schopná.)

**Obnovenie sveta**

**41Sv. Tomáš Akvinský hovorí**:

Keďže svet má za cieľ slúžiť človeku, po obnovení ľudskej prirodzenosti bude obnovený aj svet. Ale, keďže **oslávený človek už nebude potrebovať službu tohto sveta na udržanie ľudského tela,** tak je priliehavé, že s oslávením ľudského tela zažijú podobné oslávenie aj ostatné telesá sveta. **Po poslednom súde teda svet nadobudne nový, oslávený a nepominuteľný charakter.**

Sv. Pavol o tom píše takto:

*„Veď stvorenie túžobne očakáva, že sa zjavia Boží synovia.* ***Lebo stvorenie bolo podrobené márnosti - nie z vlastnej vôle, ale z vôle toho, ktorý ho podrobil*** *a dal mu nádej, že aj samo stvorenie bude vyslobodené z otroctva skazy, aby malo účasť na slobode a sláve Božích detí.“* (*Rim* 8,19-21)

**42** *„A keď mu bude všetko podrobené, vtedy sa aj sám Syn podrobí tomu, ktorý mu všetko podrobil, aby bol Boh všetko vo všetkom.“* (*1Kor* 15, 28).

**Po Poslednom súde sa teda začne naplno realizovať oslávené Božie kráľovstvo, ktoré je od počiatku cieľom celého stvorenia a posledným zmyslom celých ľudských dejín.**

***„Hľa, všetko robím nové.“*** *(Zjv 21, 5)* **43**

**Vypracoval:** © ThLic. František Fudaly, PhD.

**Použitá literatúra:**

DENZINGER, Heinrich. *Enchidirion symbolorum.* Bologna: Grafiche Dehoniane, 2003. 1915 s. ISBN 88-10-20562-6

HERIBAN, Jozef. Úvodné poznatky. In: *Sväté písmo.* Trnava: SSV, 2009. 1616 s. ISBN 978-80-7162-777-7

*Katechizmus Katolíckej Cirkvi*. Trnava: SSV, 2002. 918 s. ISBN 80-7162-370-9

MEDZINÁRODNÍ TEOLOGICKÁ KOMISIE, *O některých aktuálních otázkách eschatologie.* Olomouc : Refugium Velehrad – Roma s.r.o., 2008 . 103 s. ISBN 978-80-7412-004-6

Akvinský, Tomáš. *La Somma Teologica*, *Supplementum,* vol. VI, Bologna 1997. 842 s. ISBN 88-7094-229-5

MÜLLER, Gerhard Ludwig. *Dogmatika pro studium i pastoraci.* Kostelní Výdřží : Karmelitánske nakladatelství s.r.o., 2010. 888 s. ISBN 978-80-7195-259-6

1. Porov. *Gn* 2, 7. [↑](#footnote-ref-1)
2. Porov. MEDZINARODNÍ TEOLOGICKÁ KOMISIE. *O některých aktuálních otázkách eschatologie.* Olomouc: Refugium Velehrad-Roma s.r.o., 2008, s. 61. [↑](#footnote-ref-2)
3. Porov. *Mt*, 16, 27; 12, 36; 5, 27-28; *1Kor* 4, 5. [↑](#footnote-ref-3)
4. Porov. *KKC* 1005, 1022-1023. [↑](#footnote-ref-4)
5. Porov. *KKC* 997. [↑](#footnote-ref-5)
6. *Parúzia* – druhý, slávny príchod Pána. [↑](#footnote-ref-6)
7. Porov. *DH*  150. [↑](#footnote-ref-7)
8. Porov. *Jn* 6, 39-40, 44, 54. [↑](#footnote-ref-8)
9. Porov. *Zjv* 21, 1-7; Porov. *KKC* 1001. [↑](#footnote-ref-9)
10. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 40. [↑](#footnote-ref-10)
11. Porov. *1Kor* 15, 26. [↑](#footnote-ref-11)
12. Porov. *DH* 76. [↑](#footnote-ref-12)
13. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 41- 42. [↑](#footnote-ref-13)
14. Porov. *Jn* 20, 17; *Mt* 28, 10; Porov *KKC* 645. [↑](#footnote-ref-14)
15. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 38-39. [↑](#footnote-ref-15)
16. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 27-28. [↑](#footnote-ref-16)
17. Porov. *Jn* 6, 54-55 [↑](#footnote-ref-17)
18. Porov. *Jn* 5, 29; *DH* 76, 150. [↑](#footnote-ref-18)
19. Porov. *Ez* 37, 1-14. [↑](#footnote-ref-19)
20. Porov. *KKC* 992. [↑](#footnote-ref-20)
21. Porov. *KKC* 998. [↑](#footnote-ref-21)
22. Porov. *KKC* 1000. [↑](#footnote-ref-22)
23. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 61. [↑](#footnote-ref-23)
24. Porov. *KKC* 990. [↑](#footnote-ref-24)
25. Porov. *KKC* 1003. [↑](#footnote-ref-25)
26. Porov. *DH* 801,72, 76, 540, 684, 797, 859, 1002. [↑](#footnote-ref-26)
27. Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 37. [↑](#footnote-ref-27)
28. Porov. *KKC* 996; Porov. *DH* 540; Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 32. [↑](#footnote-ref-28)
29. Porov. *KKC* 646; Porov. MEDZINARODNÍ TEOLOGICKÁ KOMISIE, *O některých aktuálních otázkách eschatologie*, s. 33. [↑](#footnote-ref-29)
30. Porov. *STh*. *Suppl*. 81, I. [↑](#footnote-ref-30)
31. Porov. *DH* 407. [↑](#footnote-ref-31)
32. Porov. *Lk* 13, 23-28. [↑](#footnote-ref-32)
33. Porov. *Lk* 23, 43. [↑](#footnote-ref-33)
34. Porov. *Mt* 25, 31-46. [↑](#footnote-ref-34)
35. Porov. *DH* 1000. [↑](#footnote-ref-35)
36. Porov. *DH* 1235, 1582. [↑](#footnote-ref-36)